տղամարդկանցից վրեժ լուծել, բայց չէր հասկանում, թե ինչի վրեժը: Իրար հետևից շատ ընկերներ էր ունեցել, երբեմն միաժամանակ մի քանի հոգու հետ էր հանդիպել: Միշտ հուսահատությամբ ավարտված բազում հարաբերություններ, Քագանջըների տան սահմաններից խնամքով հեռու պահվող գաղտնիքների կույտ: Կարո՞ղ էր դա բացահայտել: Արմանուշը առանց իրեն քննադատելու կհասկանա՞ր: Այդ ստերիլ բարոյականության աշտարակի վերևներից կարո՞ղ էր տեսնել Ասյայի հոգու խորքը: «Գուցե վախենում ես, որ այս ամենը խոստովանելով «Թուրք աղջիկների կուսության» թեմայով օտարերկրացու մոտ սխալ պատկերացո՞ւմ կթողնես»,- ասաց ձայնը: Նման «Կոլեկտիվ ինքնության պատասխանատվությունն» Ասյա Քազանջըի համար լրիվ նոր էր: Նախկինում իրեն հասարակության մասը չէր զգացել: Չէր զգում հիմա և ապագայում էլ այդպիսի նպատակներ չուներ: Չլսելու տվեց իր ներքին ձայնին: